Lilja Alfreðsdóttir liggur undir feldi þessa dagana en skipan Þjóðleikhússtjóra er handan við hornið . Hún lýsir útspili Íslandsbanka og umræðunni þar í kring sem máli málanna . Vísir / Vilhelm Lilja Dögg Alfreðsdóttir mennta - og menningarmálaráðherra segir að tryggt þurfi að vera að stefna Íslandsbanka að auglýsa ekki hjá fjölmiðlum með afgerandi kynjahalla hafi ekki áhrif á ritstjórnarlegt frelsi fjölmiðla . Þetta kom fram í máli ráðherra í Bítinu á Bylgjunni í morgun . Formaður Blaðamannafélags Íslands telur nauðsynlegt að Íslandsbanki setji sér og birti gagnsæjar reglur um notkun auglýsingafjár . Íslandsbanki ætlar ekki að auglýsa hjá þeim fjölmiðlum sem ekki gæta að kynjajafnréttindum í sinni dagskrárgerð . Edda og Birna Einarsdóttir bankastjóri telja að nú sé nóg talað og kominn tími á framkvæmdir . „ Við viljum auðvitað öll hafa jafnrétti í samfélaginu okkar og erum mjög lánsöm að búa í samfélagi þar sem er lögð mikil áhersla á jafnréttismál . Bara þessi áhersla hefur skilað okkur mikilli efnahagslegri hagsæld . Mikil atvinnuþátttaka kvenna hefur valdið því að hagvöxtur er hærri á Norðurlöndunum og á Íslandi , “ segir Lilja . „ Öll viljum við búa í þannig samfélagi þar sem bæði kynin hafa jafnan rétt á þátttöku hvort sem er í námi , starfi eða einhverju slíku . “ Íslandsbanki hafi frelsi til að móta stefnu Varðandi þetta mál finnist ráðherra lykilatriði að fjölmiðlar hafi ritstjórnarlegt frelsi . „ Við höfum heyrt af mörgum fjölmiðlum sem hafa áhyggjur af því . Að sama skapi hefur Íslandsbanki frelsi til að setja sér ákveðna stefnu en ber að sama skapi ábyrgð á þeirri stefnu . “ Lilja minnir á að fjölmiðlar séu fjórða valdið í samfélaginu og því skipti miklu máli að öll umgjörð þar í kring sé styrk og góð . Meðal aðgerða sem ráðherra skoðar til að jafna stöðu á auglýsingamarkaði er að taka Ríkisútvarpið af auglýsingamarkaði en tryggja fé með öðrum hætti úr ríkissjóði . Þingmenn Sjálfstæðisflokksins , sem er í ríkisstjórn með Vinstri grænum og Framsókn , hafa líst yfir andstöðu við frumvarpið . Spjall ráðherra í Bítinu á Bylgjunni í morgun má heyra hér að neðan . Slegið fram í amstri dagana að óhugsuðu máli Formaður Blaðamannafélags Íslands segir í pistli í morgun nauðsynlegt að Íslandsbanki setji sér og birti gagnsæjar reglur um notkun auglýsingafjár . „ Það verður ekki undan því vikist að krefjast þess að Íslandsbanki gefi út afdráttarlausa yfirlýsingu um að hann muni ekki láta fjölmiðla með „ afgerandi kynjahalla ” gjalda þess að þeir eru skrifaðir fyrir tiltekna markhópa í okkar fjölbreytta kynjaða samfélagi , eins og til að mynda Gestgjafann , Vikuna , fotbolta.net , Smartlandið og Fiskifréttir , svo einhver dæmi séu tekin ? “ segir Hjálmar Jónsson , formaður BÍ . Hjálmar Jónsson , formaður Blaðamannafélags Íslands.visir / vilhelm „ Hvernig öðru vísi má ávinna það traust sem glatast hefur með þessum ótrúlega vanhugsuðu fyrirætlunum þriðju stærstu fjármálastofnunar þjóðarinar , sem hafa ekkert með jafnrétti að gera . “ Það hljóti einnig að verða að spyrja þess hvort sú „ afdrifaríka stefna “ að gera tilraun til að hafa áhrif á umfjöllun fjölmiðla með hótunum um að auglýsa ekki í þeim hafi verið borin undir stjórn bankans og samþykkt þar ? „ Í fljótu bragði er ekkert að finna um þessa jafnréttistefnu á heimasíðu bankans og ég sé ekki að hún hafi verið birt annars staðar . Er það ekki lágmarkið að banki í almannaeigu birti stefnu sína í þessum málum , svo hægt sé að rýna hana og jafnvel gagnrýna ? Eða er það virkilega svo að þessu sé slegið fram í amstri dagana að óhugsuðu máli ? “ Stjórn bankans hljóti að láta málið til sín taka og brýna fyrir starfsmönnum sínum að valdi fylgi ábyrgð . „ Stjórn bankans hlýtur einnig að hlutast til um það að bankinn setji sér opnar og gagnsæjar reglur um notkun auglýsingafjár , þannig að það sé hafið yfir allan vafa að þar ráði hlutlægni ferðinni . Ég vil trúa því að þannig hafi það verið til þessa . “ Málið var til umræðu í Víglínunnu á Stöð 2 í gær .